ธุรกิจรับสร้างสระว่ายน้ำ กำลังเป็นตลาดที่เติบโตสูง ลงทุนแมน สัมภาษณ์ คุณกุลศรา โสณกุล ณ อยุธยา เจ้าของบริษัท POOL & SPA
“เป็นเด็กจบเมืองนอก และด้วยการที่เป็นคนไฟแรง เมื่อกลับมาบริหารธุรกิจครอบครัว  และยังมีประสบการณ์ไม่มากพอ ก็เลยทำให้เกิดความผิดพลาด  แต่การที่เป็นคนน้ำไม่เต็มแก้ว ก็เลยพลิกวิกฤติให้เป็นโอกาส”  ใครจะไปคิดว่าเจ้าของประโยคนี้ คือผู้หญิงที่สานต่อธุรกิจจากคุณพ่อ จากบริษัทรับก่อสร้างสระว่ายน้ำเล็ก ๆ เมื่อ 50 ปีที่แล้ว วันนี้เธอสร้าง POOL & SPA  ให้กลายเป็นบริษัทที่ทำธุรกิจสระว่ายน้ำครบวงจร ตั้งแต่ออกแบบ ก่อสร้าง วางระบบ จนถึงการบริการหลังการขาย และขายอุปกรณ์รายใหญ่ที่สุดในประเทศไทย
8 มี.ค. 2564

ธุรกิจรับสร้างสระว่ายน้ำ กำลังเป็นตลาดที่เติบโตสูง
ลงทุนแมน สัมภาษณ์ คุณกุลศรา โสณกุล ณ อยุธยา เจ้าของบริษัท POOL & SPA
“เป็นเด็กจบเมืองนอก และด้วยการที่เป็นคนไฟแรง เมื่อกลับมาบริหารธุรกิจครอบครัว 
และยังมีประสบการณ์ไม่มากพอ ก็เลยทำให้เกิดความผิดพลาด 
แต่การที่เป็นคนน้ำไม่เต็มแก้ว ก็เลยพลิกวิกฤติให้เป็นโอกาส”
ใครจะไปคิดว่าเจ้าของประโยคนี้ คือผู้หญิงที่สานต่อธุรกิจจากคุณพ่อ
จากบริษัทรับก่อสร้างสระว่ายน้ำเล็ก ๆ เมื่อ 50 ปีที่แล้ว วันนี้เธอสร้าง POOL & SPA 
ให้กลายเป็นบริษัทที่ทำธุรกิจสระว่ายน้ำครบวงจร ตั้งแต่ออกแบบ ก่อสร้าง วางระบบ จนถึงการบริการหลังการขาย และขายอุปกรณ์รายใหญ่ที่สุดในประเทศไทย
ผู้หญิงที่ลงทุนแมนพูดถึงเธอชื่อ “กุลศรา โสณกุล ณ อยุธยา” หรือเรียกสั้น ๆ ว่า “โอปอ” 
ซึ่ง ลงทุนแมน มีโอกาสได้พูดคุยกับเธอนานเกือบ 1 ชั่วโมงเต็ม
พร้อมกับรับรู้เรื่องราวที่น่าสนใจมากมาย
เธอทำอย่างไรให้ธุรกิจที่สืบทอดมาจากคุณพ่อเติบโตมาจนถึงทุกวันนี้
แล้วทำไมธุรกิจ สระว่ายน้ำ กำลังเป็นสินค้าที่ใกล้ตัวเรามากขึ้นเรื่อย ๆ 
จนถึง สระว่ายน้ำ ในอนาคตรูปร่างหน้าตาจะเป็นอย่างไร
ลงทุนแมนจะเล่าให้ฟัง  
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณโอปอ เล่าให้ฟังว่า สมัยเด็ก ๆ หลังเลิกเรียนเธอต้องมานั่งรอคุณพ่อทำงานที่บริษัทรับสร้างสระว่ายน้ำทุกวัน สุดท้ายจากความคุ้นเคยก็แปรเปลี่ยนเป็นความรัก 
จนทำให้เธอตั้งเป้าหมายไว้ว่าเมื่อเรียนจบ
อาชีพแรกและอาชีพเดียวที่จะทำคือ รับช่วงสานต่อธุรกิจสระว่ายน้ำจากคุณพ่อ
แล้วความฝันเธอก็เป็นจริง หลังจากเรียนจบ ปริญญาโทด้านสื่อสารการตลาดจาก University of Westminster ประเทศอังกฤษ เธอก็กลับมาทำงานที่บริษัท
พร้อมกับเรียนรู้งานทุกระบบ ตั้งแต่งานระดับก่อสร้างสระว่ายน้ำ จนถึงการบริหารระดับสูง
และด้วยตอนนั้นเธอ เพิ่งเรียนจบ พร้อมกับ Passion ในการทำงานเต็มเปี่ยม
อยากที่จะพัฒนาธุรกิจแบบก้าวกระโดด ทำให้ตัดสินใจผิดพลาด สร้างความเสียหายให้แก่บริษัท
แต่ผลกระทบครั้งนั้นได้เปลี่ยน Mindset ของเธอว่าการบริหารธุรกิจต้องมองอะไรที่กว้างและลึก
พร้อมกับเรียนรู้สิ่งต่าง ๆ รอบข้างให้มากขึ้นกว่าเดิม
ประกอบกับเวลานั้นตลาดสระว่ายน้ำเมืองไทยกำลังเติบโตขึ้นเรื่อย ๆ
จากเดิมลูกค้าจะเป็นบ้านหรูและโรงแรมในกรุงเทพฯ
ก็มีฐานลูกค้าใหม่เพิ่มขึ้นคือ โรงแรมต่างจังหวัด และคอนโดที่ผุดขึ้นมากมายในกรุงเทพฯ
ปรากฏการณ์นี้ แทนที่เธอจะคิดรับงานก่อสร้างเองทั้งหมด
แต่ความเป็นจริง มันแทบเป็นไปไม่ได้เลยที่บริษัทเดียวจะทำได้สำเร็จ
ทำให้เธอตัดสินใจดีลกับบริษัทรับสร้างสระว่ายน้ำในต่างจังหวัด
กระจายสินค้าที่เป็นอะไหล่ อุปกรณ์ก่อสร้าง ในราคาขายส่ง
ซึ่งวิธีนี้ก็จะทำให้บริษัท POOL & SPA มีส่วนเกี่ยวข้องกับการสร้างสระว่ายน้ำที่เกิดขึ้นทั่วประเทศ
แม้รายได้ต่อสระอาจจะน้อยกว่าการลงมือสร้างเองทั้งหมด แต่หากรวมหลาย ๆ สระวายน้ำ ในต่างจังหวัดที่บริษัทพันธมิตรใช้วัสดุก่อสร้างจากบริษัทของเธอ
ผลลัพธ์ก็คือ โมเดลธุรกิจนี้ สร้างรายได้และกำไรเติบโตกว่าในอดีตที่ผ่านมา
ที่น่าสนใจกว่านั้น เธอบอกว่าธุรกิจสระว่ายน้ำกำลังจะเติบโตขึ้นเรื่อย ๆ
เมื่อเวลานี้หลายบ้านต่างเริ่มมีสระว่ายน้ำเป็นของตัวเอง
เหตุผลเพราะประเทศไทยเป็นเมืองร้อน อีกทั้งพฤติกรรมการใช้สระว่ายน้ำของคนไทยกำลังเปลี่ยนไป
ในอดีตสระว่ายน้ำจะอยู่ในบ้านหรูหรา และเป็นเสมือนเครื่องประดับที่สะท้อนฐานะเจ้าของบ้าน
แต่..ปัจจุบันการสร้างสระว่ายน้ำมีไว้ก็เพื่อออกกำลังกาย
และเป็นสถานที่ให้คนในครอบครัวมีกิจกรรมร่วมกัน
ส่วนอีกหนึ่งเหตุผลก็คือการระบาดของโควิด 19 ทำให้คนไม่อยากใช้สระว่ายน้ำร่วมกับคนอื่น
และคิดสร้างสระว่ายน้ำเล็ก ๆ ไว้ในบ้านตัวเอง
ปรากฏการณ์นี้ ได้ทำให้บริษัทต่าง ๆ เริ่มสร้างสระว่ายน้ำขนาดเล็ก Segment ระดับล่าง
ที่ราคาอยู่ที่ 4 - 5 แสนบาท
แม้บริษัท POOL & SPA ของเธอจะเน้นตลาดระดับกลาง - บน 
ที่มีการก่อสร้างและวางระบบอยู่ที่ประมาณ 800,000 - 4,000,000 บาท
แต่ก็มียอดการสร้างสระว่ายน้ำในกลุ่มบ้านพักอาศัยสูงถึงกว่า 30 สระในปีที่ผ่านมา
และในอนาคตเธอมองว่ามีแผนที่จะสร้างสระว่ายน้ำใน Segment ระดับล่าง
เพราะมองว่ากลุ่มลูกค้าบ้านเดี่ยวในระดับราคา 5 - 10 ล้านบาท จะนิยมมีสระว่ายน้ำในบ้านมากขึ้น
แล้วเธอก็มั่นใจว่าด้วยชื่อเสียงในเรื่องมาตรฐานการสร้างสระว่ายน้ำที่มีมายาวนาน 
และการบริการหลังการขายที่มีคุณภาพ
ก็น่าจะทำให้บริษัทประสบความสำเร็จในตลาดนี้ได้ไม่ยาก
เมื่อตลาดสระว่ายน้ำเติบโตต่อเนื่อง ก็กลายเป็นความท้าทายในธุรกิจขึ้นมาทันที
เรื่องนี้หลายคนอาจไม่รู้ว่า การสร้างสระว่ายน้ำ 1 สระ ก็ไม่ต่างจากการสร้างบ้าน
ที่ต้องวางเสาเข็ม, ออกแบบสระว่ายน้ำ จนถึงงานระบบที่ยุ่งยากซับซ้อน หากสร้างไม่ดี ก็จะมีปัญหาตามมาในระยะยาว ซึ่งแก้ไขได้ยากกว่าการสร้างบ้านอีกด้วย
ปัญหาก็คือ ช่างจนถึงแรงงานฝีมือดีในการสร้างสระว่ายน้ำเมืองไทยมีจำนวนจำกัด
นั่นแปลว่าโจทย์ทางธุรกิจที่ทุกบริษัทต้องเผชิญคือการค้นหาแรงงานฝีมือดี ซึ่งคุณโอปอเองก็กำลังหาทางออก เพราะบริษัทฯ ต้องการช่างฝีมือดีที่พร้อมเติบโตไปด้วยกันในระยะยาว
แล้วเคยสงสัยกันบ้างไหมว่า สระว่ายน้ำในอนาคตจะเป็นอย่างไร
ซึ่งคำตอบที่ได้ เป็นอะไรที่น่าทึ่งมาก
เพราะในอนาคต การสั่งงานระบบทุกอย่างจะอยู่ใน App บนโทรศัพท์มือถือของเรา
เช่น การสั่งระบบหมุนเวียนน้ำ, ระบบห้องเครื่อง 
จนถึงการสั่งงานหุ่นยนต์ทำความสะอาดสระได้จากทุกที่ในโลก
มาถึงตรงนี้..เรื่องราวชีวิตจนถึงแนวคิดในการทำธุรกิจของคุณโอปอ 
น่าจะทำให้หลายคนเปลี่ยนมุมมอง ว่าการสานต่อธุรกิจครอบครัว มันไม่ใช่เรื่องง่าย ๆ
บางคน..อาจคิดว่าแค่รักษาสิ่งที่พ่อแม่สร้างเอาไว้
บางคน..อาจคิดว่าก็แค่ขับเคลื่อนระบบการบริหารแบบเดิม ๆ
แต่ในวันที่โลกมันหมุนเร็ว พฤติกรรมจนถึงรสนิยมของลูกค้าก็หมุนเร็วตามโลกเช่นกัน
แน่นอน คงไม่มีใครรับประกันได้ว่า หากเราปรับโมเดลธุรกิจตัวเองตามเทรนด์ใหม่ ๆ ที่เกิดขึ้น
เราจะประสบความสำเร็จ 100%
แต่ในมุมกลับกัน คนที่ประสบความสำเร็จบนโลกใบนี้ ก็ไม่มีใครที่หยุดนิ่งเฉย  
แล้วคุณโอปอ ก็คิดเช่นนั้น ด้วยการปรับเปลี่ยนโมเดลธุรกิจ POOL & SPA
ตามความเปลี่ยนแปลงที่เกิดขึ้น
จนทำให้วันนี้ POOL & SPA กลายเป็นบริษัทที่ทำธุรกิจสระว่ายน้ำครบวงจรรายใหญ่ที่สุดในประเทศไทย ที่กำลังเติบโตไปพร้อม ๆ กับตลาดที่เกิดขึ้น..
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -